SARI

Yn  ‘Mind’, mae’r sgwrs yn gwau

wrth i rywrai droelli dilladach,

‘If it’s old or new, it’s the same’

medd un, ac eto angau sy’n ail law

yma, wrth hongian ar hangars

gan ollwng ambell bilyn i’r llawr,
 cnawd yn llithro oddi ar esgyrn.

Ond naws atgyfodiad sydd i’r dydd

wrth i sari benrhydd ymddangos,

a’i llanw yn blygion o liw ambr y môr

gan amdroi ei si am fy nhraed;

‘It was waiting for you, lovely’,

sylw arall ar yr ynys anhysbys hon,

sy’n casglu eilunod o’i chwmpas.

Einioes hen a  newydd ei miri,
hyhi, y sari danlli a’i thawel iaith
 sy’n sisial yn fy llaw. Ac wrth adael, 
clywaf  stêm yr haearn  yn y stafell gefn
a’r stilo yn syfrdanu deunydd;
a’u pryd a’u gwedd, yn barod  eto

i sirioli cnawd wrth i’w sidan , suo ganu,

‘di-enw ydwyf, di-enw fyddaf’:

heb arnaf ôl yr un nodwydd fain.*

* rhagoriaeth sari yw nad yw wedi ei gwnio

